Aktar minn 400 ġilda ta’ diversi speċi ta’ għasafar li pprovaw jiddaħħlu f’Malta b’mod illegali nqabdu f’operazzjoni konġunta bejn uffiċjali tal-Wild Birds Regulation Unit, id-Dwana u l-Pulizija. Raġel 37 sena mill-Imġarr qed jgħin lill-Pulizija fl-investigazzjonijit tagħha dwar dan il-każ. Fi stqarrija l-Gvern qal li l-Erbgħa li għadda passiġġier li kien għadu kif wasal fuq titjira tal-linja tal-ajru Lufthansa minn Frankfurt ġibed l-attenzjoni ta’ uffiċjali ta’ Dwana għal mod li bih kien qed iġib ruħu. Spezzjoni tal-bagalji tal-persuna żvelat li kien fihom ġlud ta’ għasafar. Ir-raġel kien ġej minn vjaġġ għall-kaċċa fl-Arġentina. Wara investigazzjonijiet li saret irriżulta li fil-bagalji maqbuda kien hemm 411-il ġilda ta’ għasafar, li importazzjoni tagħhom hija ristretta. Il-kunsinna kienet magħmula minn diversi speċi inklużi, ċinji, papri, ajkli, isqra, falkuni, storks, flamingi, gawwi u kokki u l-maġġoranza tagħhom huma protetti fil-pajjiż ta’ oriġini tagħhom. Barra minn hekk, madwar 120 mill-kampjun huma protetti mill-Konvenzjoni dwar il-Kummerċ Internazzjonali fi Speċi Pperikolati ta’ Fawna u Flora (CITES). F’kumment dwar il-qabda, uffiċjal tal-Wild Birds Regulation Unit qal li din il-kunsinna tinkludi waħda mill-akbar każijiet sinifikanti ta’ attentati ta’ kuntrabandu ta’ annimali selvaġġi li jinvolvu għasafar mejta protetti matul l-aħħar għaxar snin. L-aħħar darba li pprovaw jiddaħħlu daqshekk ġlud ta’ għasafar f’Malta seħħ fl-2005, meta żewġ persuni ġew arrestati fl-Ajruport Internazzjonali ta’ Malta meta pprovaw idaħħlu 500 għasafur mejta wara l-wasla tagħhom minn vjaġġ kaċċa fl-Eġittu. Fi żvilupp relatat, matul il-ġimgħat li għaddew, il-pulizija tal-ALE u tal-Wild Birds Regulation Unit wettqu wkoll diversi spezzjonijiet f’residenzi privati ​​li rriżultaw fi qbid ta’ madwar 70 għasafar protett. Fi żvilupp relatati, żewġ residenti Għawdxin nstabu ħatja mill-Qorti tal-Maġistrati (Għawdex) wara li nqabdu fil-pussess ta’ numru ta’ speċi ta’ għasafar protetti. Raġel minn Kerċem ġie mmultat €1,000 u kellu liċenzja tal-kaċċa tiegħu sospiża għal sena wara li ammetta li żamm fil-pussess tiegħu karkassa ta’ Fjamingu. F’każ separat, raġel mix-Xagħra ġie mmultat €2,300 u kellu liċenzja tiegħu sospiża għal sena wara li ammetta li kellu fil-pussess tiegħu 78 mmuntati u 8 karkassi ta’ għasafar protetti. Dawn il-każijiet ġew żvelati wara investigazzjonijiet mill-Pulizija ta’ Għawdex u uffiċjali mill-Wild Birds Regulation Unit. Il-Qorti ordnat ukoll il-konfiska tal-għasafar protetti, li qed jiġu mgħoddija lill-Mużew Nazzjonali tal-Istorja Naturali.